मुख्यमंत्री की इस बात ने पर्यावरण प्रेमियों और वाइल्ड लाइफर, बर्ड्स वॉचर को खुशी दी, क्योंकि झालाना में बर्ड्स आते भी हैं और खूबसूरत घना जंगल लोगों को भी आकर्षित करने के साथ ही वाइल्ड लाइफ को संरक्षण दे रहा है। हालांकि इससे अलग जंगल की मौजूदा अव्यवस्थाएं वन और वन्य-जीवन पर भारी पड़ रही हैं। पार्क में अवैध कटान हो रहा है। इसकी आए दिन कई पर्यावरण प्रेमी शिकायतें करते हैं।
इसके बावजूद संबंधित अफसर इस मामले में पर ध्यान नहीं दे रहे। दूसरी ओर झालाना जंगल में प्रवेश करते ही पुलिया के पास से गंदा और इंडस्ट्रीयल एरिया का पानी बहता है। बदबूदार पानी लंबे समय से जंगल और इसके वन्यजीवों को नुकसान पहुंचा रहा है। इसके बावजूद इसे रोकने के लिए सार्थक प्रयास नहीं हो रहे।
गंदे पानी को लेकर वन विभाग और पॉल्यूशन कंट्रोल बोर्ड मिलकर ठोस कार्रवाई नहीं कर पा रहे। वन विभाग के मुताबिक इस मामले में कई बार बोर्ड को लिखा जा चुका, उन्होंने कुछ फैक्ट्रियों को नोटिस भी दिए, लेकिन प्रदूषित पानी नहीं रुका। यह नाला बालाजी नर्सरी के पास तक जाता है।
स्मृति वन में भी प्रदूषित पानी, बटरफ्लाई प्रोजेक्ट को नुकसान
आरटीओ की ओर से स्मृति वन में आने वाले नाले से भी प्रदूषित पानी पार्क में आ रहा है। जेडीए में सीएफ अक्षय सिंह मुताबिक पानी को साफ करने के लिए जेडीए ने प्लांट लगाया है। हालांकि हकीकत यह है कि नाला ओवरफ्लो कर रहा है और आगे चलकर बटरफ्लाई प्रोजेक्ट वाली वैली से होकर गुजरता है, जहां बदबूदार माहौल है, जो इस प्रोजेक्ट की सेहत को नुकसान पहुंचाने वाला है।
कटान रुके, साफ पानी मिले तो संभावनाएं
बर्ड्स वॉचर के मुताबिक झालाना में काफी बर्ड्स आती हैं। हालांकि उन्हें और आकर्षित करने और पार्क लायक संख्या बढ़ाने के लिहाज से वॉटर बॉडी की जरूरत है। वन अफसर भी इसे स्वीकारते हैं।
दूसरी ओर पार्क में आने वाला प्रदूषित पानी और अवैध कटान पर अंकुश लगाना होगा, जिससे वन और वन्य-जीवन को नुकसान होता है। मामले पर सी-एफ आरपी गुप्ता ने कहा कि मामले पर आवश्यक कार्रवाई कराएंगे।
डीएफओ को बताना चाहिए..
एसीएस ओपी मीणा से झालाना पार्क में मुख्यमंत्री की इच्छा पर बर्ड पार्क बनाने की संभावनाओं और इससे पहले यहां हो रहे अवैध कटान और प्रदूषित पानी को लेकर जानकारी मांगी तो उन्होंने इसके लिए डीएफओ की जिम्मेदारी बताई। साथ ही कहा कि ऐसे मामलों में उन्हें जानकारी भी शेयर करनी चाहिए।
लेकिन जब उन्हें बताया गया कि डीएफओ की पास शिकायतों के बावजूद कार्रवाई नहीं हो रही और वो इन मामलों पर मीडिया के सवालों से भी बचते हैं तो एसीएस ने सोमवार को मामले पर कार्रवाई करने और बर्ड पार्क की संभावनाओं पर अफसरों से बातचीत कर प्लानिंग को आगे बढ़ाने की बात कही।
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva